**สมเด็จพระราชินีฟารีดา** (อาหรับ: الملكة فريده; พระราชสมภพ: 5 กันยายน พ.ศ. 2464 – สวรรคต: 16 ตุลาคม พ.ศ. 2531) หรือพระนามเดิม **ซาฟินาซ ษูลฟิการ** (อาหรับ: صافيناز ذوالفقار *Sāfināz Dhū l-Fiqār*) เป็นอดีตพระราชินีในพระเจ้าฟารูกแห่งอียิปต์

พระราชประวัติ
-------------

### พระประวัติตอนต้น

สมเด็จพระราชินีฟารีดา เสด็จพระราชสมภพเมื่อวันที่ 5 กันยายน พ.ศ. 2464 ณ เมืองอะเล็กซานเดรีย รัฐสุลต่านอียิปต์ ในครอบครัวขุนนางอียิปต์เชื้อสายเซอร์แคเซีย (Circassia) เป็นธิดาของยูซุฟ ษูลฟิการ พาชา (Youssef Zulficar Pasha) เป็นรองประธานผู้พิพากษาศาลอุทธรณ์ผสมแห่งอะเล็กซานเดรีย กับซัยนับ ซัยยิด คานุม (Zainab Said Khanum) นางสนองพระโอษฐ์ในสมเด็จพระราชินีนาซลี และเป็นหลานตาของมุฮัมมัด ซัยยิด พาชา (Muhammad Said Pasha) อดีตนายกรัฐมนตรีอียิปต์ที่มีเชื้อสายตุรกี

เบื้องต้นสมเด็จพระราชินีฟารีดาทรงเข้ารับการศึกษา ณ วิทยาลัยน็อทร์-ดาม เดอ ซียง (Collège Notre Dame de Sion) ซึ่งเป็นโรงเรียนคริสต์ศาสนาที่ดูแลโดยคณะนางชีชาวฝรั่งเศส

### อภิเษกสมรส

พระเจ้าฟารูกทรงพบปะและมีปฏิสันถารกับสมเด็จพระราชินีฟารีดาครั้งแรกเมื่อคราวเสด็จประพาสลอนดอนในปี พ.ศ. 2480 จนนำไปสู่พระราชพิธีหมั้นช่วงฤดูร้อนภายในปีนั้น ก่อนมีพระราชพิธีอภิเษกสมรสเมื่อวันที่ 20 มกราคมในปีถัดมา ณ พระราชวังกุบบาในไคโร พระองค์ได้รับโปรดเกล้าพระราชทานพระนามใหม่ว่า *"ฟารีดา"* เพื่อให้สอดคล้องกับพระนามของกษัตริย์ฟุอาดตามพระราชนิยม ส่วนฉลองพระองค์ในพระราชพิธีดังกล่าวตัดเย็บโดยเฮาส์ออฟเวิร์ท (House of Worth) ในปารีส

สมเด็จพระราชินีฟารีดา มีพระประสูติกาลเป็นพระราชธิดาทั้งสามพระองค์ ได้แก่:

1. เจ้าหญิงเฟริยาล (17 พฤศจิกายน 2475 – 29 พฤศจิกายน 2552) เสกสมรสและหย่ากับฌ็อง-ปิแยร์ เปรร์ตอง (Jean-Pierre Perreten) มีพระธิดาเพียงคนเดียว
2. เจ้าหญิงเฟาซียะห์ (7 เมษายน 2483 – 27 มกราคม 2548)
3. เจ้าหญิงฟาดียะห์ (15 ธันวาคม 2480 – 26 ธันวาคม 2545) เสกสมรสกับปิแยร์ อะเล็กซีวิตช์ ออร์ลอฟฟ์ (Pierre Alexievitch Orloff) มีพระโอรสสองคน

แต่จากการที่พระองค์มิได้ประสูติกาลพระราชโอรสสมดั่งพระราชประสงค์ พระเจ้าฟารูกจึงทรงหย่ากับสมเด็จพระราชินีเมื่อวันที่ 19 พฤศจิกายน พ.ศ. 2491 หลังการหย่าพระเจ้าฟารูกจะทรงได้สิทธิ์ในการเลี้ยงดูพระราชธิดาพระองค์ใหญ่กับพระองค์รอง ส่วนสมเด็จพระราชินีฟารีดาทรงมีสิทธิ์ในการเลี้ยงดูพระราชธิดาพระองค์เล็ก

สมเด็จพระราชินีฟารีดาขณะเสด็จเยือนศูนย์กลางวัฒนธรรมฝรั่งเศส
### หลังทรงหย่าและการสวรรคต

หลังสิ้นการหย่าเป็นต้นมา สมเด็จพระราชินีฟารีดายังคงประทับอยู่พระตำหนักในตำบลอัสซามาลิก (Zamalek) ที่ตั้งอยู่บนเกาะกลางแม่น้ำไนล์ ประเทศอียิปต์จนถึงปี พ.ศ. 2507 หลังจากนั้นได้ย้ายไปประทับอยู่ในประเทศเลบานอนเพื่อดูแลพระราชธิดาในสิบปีให้หลัง ครั้นพระเจ้าฟารูกอดีตพระราชสวามีเสด็จสวรรคตในโรม พระองค์และพระราชธิดาทั้งสามพระองค์ได้เสด็จไปเคารพพระบรมศพ ในช่วงปี พ.ศ. 2511–17 พระองค์ประทับในปารีส และนิวัตกลับมาตุภูมิช่วงรัฐบาลอันวัร อัสซาดาต ดำรงตำแหน่งประธานาธิบดี โดยหลังจากการหย่าพระองค์ก็มิได้เสกสมรสใหม่แต่อย่างใด ช่วงปี พ.ศ. 2503 พระองค์สนพระทัยและมีผลงานจิตรกรรมการเขียน (painting) ซึ่งในฐานะศิลปินจึงทรงจัดนิทรรศการส่วนพระองค์ทั้งในยุโรปและอเมริกา และเคยจัดในไคโร ประเทศอียิปต์ครั้งหนึ่งเมื่อเดือนพฤษภาคม พ.ศ. 2523

สมเด็จพระราชินีฟารีดา ทรงเข้ารับถวายการรักษาในโรงพยาบาลเมื่อเดือนกันยายน พ.ศ. 2531 จากพระอาการประชวรด้วยมะเร็งเม็ดเลือดขาว, พระปับผาสะอักเสบ และพระยกนะอักเสบ วันที่ 2 ตุลาคม พระองค์ได้รับการดูแลจากคณะแพทย์อย่างใกล้ชิดแต่ยังทรงอยู่ในพระอาการโคม่า และที่สุดในวันที่ 16 ตุลาคม พระองค์ได้สวรรคตด้วยมะเร็งเม็ดเลือดขาว สิริพระชนมายุ 67 พรรษา

พระราชกรณียกิจ
--------------

สมเด็จพระราชินีฟารีดาเป็นเจ้านายฝ่ายในที่ความสำคัญให้การประสูติกาลพระราชโอรสสืบราชสมบัติ และจากการรับวัฒนธรรมตะวันตกเข้ามา บทบาทของสตรีเพศจึงเพิ่มสูงขึ้น พระองค์จึงมีบทบาทในฐานะผู้นำเพศหญิงในประเทศโดยทรงรับเป็นสมาชิกกิตติมศักดิ์ในมูลนิธิเพื่อการกุศลต่าง ๆ อาทิ เป็นองค์นายิกาสภาเสี้ยววงเดือนแดงอียิปต์, เป็นประธานกิตติมศักดิ์สหภาพสตรี (Feminist Union) และองค์กรสตรียุคใหม่ (New Woman Alliance) รวมทั้งทรงอุปถัมภ์กิจการเนตรนารีอียิปต์ อันมีบทบาทสำคัญต่อกิจการในชุมชน

เครื่องราชอิสริยาภรณ์
---------------------

* อียิปต์: เครื่องราชอิสริยาภรณ์แห่งคุณธรรม ชั้นสูงสุด (19 มกราคม 2481)
* เซอร์เบีย เซอร์เบีย: เครื่องราชอิสริยาภรณ์แห่งนักบุญซาวา ชั้นที่ 1
* กรีซ กรีซ: เครื่องราชอิสริยาภรณ์แห่งความการุณย์ ชั้นที่ 1

อ้างอิง
-------

1. ↑  "Consorts of Monogamous Egyptian Heads of State". Egy. สืบค้นเมื่อ 6 February 2013.
2. 1 2 3 4  Hassan, Maher (20 January 2010). "Queen Farida, King Farouk's first wife". *Egypt Independent*. สืบค้นเมื่อ 6 February 2013.
3. ↑  Charles Brice, William (1981). *An Historical atlas of Islam*. BRILL. p. 299. ISBN 90-04-06116-9. `{{cite book}}`: `|access-date=` ต้องการ `|url=` (help)
4. ↑  Royal Ark
5. ↑  Goldschmidt, Arthur (2000). *Biographical dictionary of modern Egypt*. Lynne Rienner Publishers. p. 178. ISBN 1555872298.
6. 1 2  Raafat, Samir (March 2005). "Egypt's first ladies" (PDF). คลังข้อมูลเก่าเก็บจากแหล่งเดิม (PDF)เมื่อ 2013-09-07. สืบค้นเมื่อ 6 June 2009.
7. ↑  "Queen Farida hides beauty with veil". *The Pittsburgh Press*. Cairo. UPI. 21 January 1938. สืบค้นเมื่อ 6 February 2013.
8. ↑  Hargrove, Rosette (21 January 1938). "Dressed to the King's taste". *The Telegraph Herald*. Paris. สืบค้นเมื่อ 6 February 2013.
9. ↑  "Ex-queen Farida of Egypt". *The Indian Express*. Cairo. 22 November 1948. สืบค้นเมื่อ 6 February 2013.
10. ↑  "Former Queen pens message to Farouk". *Reading Eagle*. 20 January 1952. สืบค้นเมื่อ 6 February 2013.
11. 1 2  Balouny, Lisette (31 May 1980). "Queen Farida living in dignified exile". *The Day*. Cairo. AP. p. 20. สืบค้นเมื่อ 6 February 2013.
12. ↑  "Cold, lonely end comes to Farouk". *Lodi News Sentinel*. Rome. UPI. 20 March 1965. สืบค้นเมื่อ 6 February 2013.
13. ↑  "Queen Farida of Egypt Dies at 68". *The New York Times*. 17 October 1988. สืบค้นเมื่อ 6 June 2009.
14. 1 2  "Ex-Queen Farida of Egypt; First Wife of King Farouk". *Los Angeles Times*. 17 October 1988. สืบค้นเมื่อ 6 February 2013.
15. 1 2 3  The Muhammad 'Ali Dynasty *Royal Ark*

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ สมเด็จพระราชินีฟารีดาแห่งอียิปต์


| ก่อนหน้า |  | สมเด็จพระราชินีฟารีดาแห่งอียิปต์ |  | ถัดไป |
| --- | --- | --- | --- | --- |
| **นาซลี ซาบรี** |  |  **สมเด็จพระราชินีแห่งอียิปต์** (พ.ศ. 2481–2491) |  | **นาร์รีมาน ซาเดก** |

| * ด
* ค
* ก
ราชวงศ์มูฮัมหมัดอาลี (อียิปต์) |
| --- |
| ลำดับปฐมวงศ์ |
| พระมหากษัตริย์ | 
* มูฮัมหมัด อาลี
* อิบราฮิม
* อับบาสที่ 1
* ซาอิด
* อิสมาอิล
* เตาฟิก
* อับบาสที่ 2
* ฮุสเซน กาเมล
* ฟุอาดที่ 1
* ฟารูกที่ 1
* ฟุอาดที่ 2

 | ราชวงศ์มูฮัมหมัดอาลี (อียิปต์) |
| พระคู่ครอง | 
* มารีอานน์ เมย์
* เมเลก ตูร์ฮาน
* นาซลี ซาบรี
* ซาฟีนาซ ซุลฟิการ์
* นาร์รีมาน ซาเดก

 |
| รัชทายาท | 
* อิบราฮิม
* อับบาสที่ 1
* ซาอิด
* อะห์มัด ริฟาต
* อิสมาอิล
* มุสตอฟา ฟาซล์
* เตาฟิก
* อับบาส ฮิลมี
* โมฮัมหมัด อาลี เตาฟิก
* มูฮัมหมัด อับเดล โมนีม
* ฟารูกที่ 1
* โมฮัมหมัด อาลี เตาฟิก
* อะห์มัด ฟุอาด

 |
| หมวดหมู่ **·**  คอมมอนส์ |